KIRJALLINEN KYSYMYS E-2326/97 komissiolle esittäjä(t): Patricia McKenna (V) (7. heinäkuuta 1997)

Aihe: Dublinin kevytraitiotiejärjestelmä

Kipeästi kaivattu Dublinin kevytraitiotiejärjestelmä Luas on yksi tärkeimmistä EU:n rakennerahastojen avulla toteutettavista hankkeista Irlannissa.

Yhtä hankkeeseen kuuluvaa linjaa (Tallaght - Dundrum) koskevia suunnitelmia on muutettu viimeksi kuluneen vuoden aikana. Irlannin julkisen liikenteen yhtiö CIE (Córas Iompar Éireann) oli aluksi kaavaillut linjan kulkevaksi Kilmainhamin ja Inchicoren kylien läpi. Liikemaailman voimakkaan vastustuksen jälkeen CIE suostui vaihtamaan linjan Davitt Roadille ja Grand Canalin käytöstä poistetulle sivuraiteelle.

Jos tämä suunnitelma toteutetaan, Luasin ratapenkere sijoitettaisiin rakentamattomaan puistoon, joka syntyi kun osa kanaalia täytettiin Suir Roadin ja James's Harbourin väliltä 1970-luvulla. Kuitenkaan Luas-suunnitelmassa ei ole otettu huomioon tämän hankkeen vaikutuksia alueen kasvistoon, eläimistöön sekä aluetta ympäröivään luontoon.

Tämä laiminlyönti näyttäisi olevan ristiriidassa neuvoston direktiivin 97/11/EY ((EYVL L 73, 14.3.1997, s. 5. )) kanssa (tiettyjen julkisten ja yksityisten hankkeiden ympäristövaikutusten arvioinnista annetun direktiivin 85/337/ETY ((EYVL L 175, 5.7.1985, s. 40. )) muuttamisesta). Muutetun direktiivin 5.3 artiklassa todetaan, että ¨hankkeesta vastaavan...toimittamissa tiedoissa¨ on oltava ¨tarvittavat tiedot niiden olennaisten ympäristövaikutusten tunnistamiseksi ja arvioimiseksi, joita hanke todennäköisesti aiheuttaa¨.

Aikooko komissio valittaa Irlannin viranomaisille ja kysyä miksi nämä tiedot puuttuvat kevytraitiotiejärjestelmän suunnitelmista?

Monet Inchicoren ja Kilmainhamin alueen asukkaat ovat valittaneet, että heitä ei oltu kuultu tässä asiassa, ja että Luasin mukanaan tuomat edut (pienentyvät liikenneruuhkat, parempi julkinen liikenne) eivät toteudu heidän kylissään. Aiemmin komissio on valittanut Irlannin hallitukselle Ballymun-linjan poistamisesta Luasin ensimmäisestä rakennusvaiheesta, mistä oli myös päätetty ilman julkista kuulemista. Aikooko komissio ilmaista tyytymättömyytensä myös tässä asiassa?

Komission jäsenen Ritt Bjerregaardin komission puolesta antama vastaus (19. syyskuuta 1997)

Yhteisö on myöntänyt osarahoitusta Irlannin liikennealan toimintaohjelmassa 1994-1999 toteutettavaan Dublinin kevytraitiotiejärjestelmään. Tästä hankkeesta, joka tunnetaan nimellä LUAS, on Irlannin parlamentti Dail antanut lain nimeltä Transport (Dublin Light Rail) Act, 1996. Kyseisessä laissa säädetään urakkalupamenettelystä hankkeen yksityiskohtien hyväksymiseksi. Tässä menettelyssä urakoitsija Coras Iompair Eireann (CEI) tarjoaa kevytraitiotien rakentamista liikenne-, energia- ja teleliikenneministerille (ministerin nimitys on 26. kesäkuuta 1997 alkaen yleisten töiden ministeri). Hakemukseen on liitettävä ympäristövaikutusselvitys, ja ministerillä on valtuudet vaatia lisätietoja tietyissä tapauksissa. Yleisö saa tutustua ympäristövaikutusselvitykseen, ja sillä on oikeus esittää ministerille huomautuksiaan ehdotetusta urakasta ja sen todennäköisistä ympäristövaikutuksista. Ministerin on lisäksi järjestettävä julkinen kuulemistilaisuus, jossa yleisöllä on oikeus olla läsnä ja käyttää puhevuoroja. Ministerin on päätöstä tehtäessään otettava huomioon useita seikkoja, mukaan lukien yleisön mahdolliset huomautukset.

Edellä selostettu menettely näyttäisi olevan tiettyjen julkisten ja yksityisten hankkeiden ympäristövaikutusten arvioinnista annetun neuvoston direktiivin 85/337/ETY vaatimusten mukainen, ja se näyttäisi tarjoavan laajat mahdollisuudet käsitellä yksityiskohtaisesti seikkoja, jotka arvoisaa parlamentin jäsentäkin huolestuttavat. Yleisö voi esim. kirjoittaa ministerille ja osallistua julkiseen kuulemistilaisuuteen, ja ministeri voi käyttää valtuuksiaan näissä kysymyksissä.

Virallinen menettely on menossa, vaikkakin vielä kesken. CIE jätti kevytraitiotieurakkaa koskevan tarjouksen 1. toukokuuta 1997, ja se on myös jättänyt ympäristövaikutusselvityksen. Yleisöllä on ollut tilaisuus lähettää ministerille kirjalliset huomautuksensa 4. heinäkuuta 1997 asti, ja niitä voi esittää julkisen kuulemismenettelyn puitteissa (josta ilmoitettiin 21. kesäkuuta 1997) tämänkin jälkeen. Kun Irlannissa vaihtui hallitus jokin aika sitten, uusi hallitus päätti teettää riippumattoman tutkimuksen mahdollisuudesta sijoittaa LUAS kaupungin keskustassa maan alle. Julkisen kuulemismenettelyn puitteissa pidetyssä alustavassa kokouksessa 14. heinäkuuta 1997 tarkastaja, tuomari Sean O'Leary ilmoitti aikovansa lykätä asian käsittelyä, kunnes tutkimus maan alle sijoittamisesta on tehty, ja hän aikoi kutsua uuden kokouksen 29. syyskuuta 1997 tarkastelemaan tilannetta.

Huomattakoon, että ennen virallista menettelyä oli jo kuultu yleisöä hankkeen suunnittelussa. Hankeryhmän ja sen konsulttien laatimassa neuvotteluasiakirjassa esitettiin viisi vaihtoehtoista reittiä Bluebell- ja Heuston Station -asemien välille ja vertailevat sosioekonomiset sekä teknisiä ja ympäristökysymyksiä koskevat tutkimukset kullekin vaihtoehdolle. Asiakirjassa käytettiin moniperusteanalyysiä ottaen huomioon asianosaisilta saadut sekä paikallisissa kokouksissa esitetyt huomautukset, ja valittiin nyt ehdotettu reitti.

Edellisen perusteella komissio ei pidä tällä hetkellä tarpeellisena ottaa yhteyttä Irlannin viranomaisiin edellä mainittujen erityiskysymysten vuoksi. Arvoisaa parlamentin jäsentä kehoitetaan turvautumaan kansallisella tasolla tarjolla oleviin menettelyihin esittääkseen kaikki huomautuksensa kansallisille viranomaisille.